10 février 1385
Ich Heintzeman Gerūg schulth̄ ze Sultz tuͦn kūt allˀmenglichē mit disē briefe das ich oͤffenlich ze gerihte
sas in dˀ egẽn stat an dem nehstē mendage nach sante Agathen dag da kam fûrgerihte Jeckelin vō Bollewilr
ein burgˀ vō Sultz un̄ clagete uf Clewin Vederlin un̄ frowe Katherine sin eliche wirtin och burgˀe ze Sultz
umb zehen schillinge geltz die sin froͧwē vō Kûnigeszfelt hattēt uf eine huse nebēt Petˀ Laders seligē hus
als die rodel eigenlich wiset die dˀ selbe Jeckelin inne hat vō dˀ frowē wegē vō Kûnigeszfelt die selb rodel in
gerihte gelesen wart un̄ hette och Petˀ Lader seligē dem selbē Jeckelin vō sinre frowē wegē die obgẽn zehen
schillinge geltz jerlich vˀzinset vō dem male dz er sinre frowē schaffenˀ wart untz an des selbē Petˀ Ladˀs tot
un̄ wolte och darumb tuͦn was reht wˀe un̄ wand nu die selbē Clewin Vedˀlin un̄ sin eliche wirtin den egẽn
Petˀ Ladˀ seligē ge erbet hettēt so ûbˀkemēt sû nût mit ime vō sinre frowē wegē umb die obgẽn zehen schillīge
geltz und bat darumb gerihtes ✳ dartzuͦ die egẽn zwey eliche gemechede antwrtetēt un̄ sprochent sû werēt wedˀ
wisende noch wuszende umb den obgẽn zins ✳ wer abˀ Petˀ Ladˀ seligē ûberseite vō des selbē zinses wegē als reht ist
daz woltēt sû gesehē als frogete ich dˀ obgẽn schulth̄ ein urteil umb nach clage un̄ antwrte ✳ da erkantēt enteil
hette dˀ vorgẽn Jeckelin jemāt zuͦ ime un̄ dˀ obgẽn rodelen dˀ mit ime swùre vō des selbē zinses wegē daz solte helfē
Jeckelin vō sinre frowē wegē sû duchte abˀ nût dz er sû alleine mit sine rehtē solte ûbersagē da widˀ aber der
merteil erkantēt nach dˀ rodeln die gelesen wart un̄ wand dˀ zins Jeckelin nût zuͦgehoͤrt den̄e vō sinre frowē wegē
wen̄e er dz reht getete als er gebottē hette dz solte in helfen ✳ und soltēt vō des zinses wegē mit ime ûberkomen
un̄ wand die egẽn zwey eliche gemechede die minesten hattēt da zugēt sû es vō dem gerihte in den rat ze Sultze
also komēt dˀ vorgẽn Jeckelin vō sinre frowē wegē un̄ die egẽn zwey eliche gemechede fûr den rat ze Sultz an dem
nehstē donrestage nach sante Agathen dag un̄ lûtˀtent beidesit irē gezog ✳ da viel dem egẽn Jeckelin dˀ gezog
wand dˀ zins ime nût zuͦgehorte wen̄e er den̄e dz reht getete als er vor gebottē hat dz solte in helfen darnach sas
ich dˀ obgẽn schulth̄ abˀ ze gerihte an dem nehstē fritage vor sante Veltins tag in dˀ egẽn stat da kam abˀ Jeckelin
vō Bollewilr vō sinre frowē wegē un̄ sprach er were des rehtē gehorsam als ime in dem rate erkāt wart ✳ un̄ swuͦr
vor grihte einē eit zuͦ den heiligen ✳ das ime Petˀ Ladˀ selige untz an sinen dot zehen schillinge geltz vˀzinset hette als
die rodel wiset vō sinre frowē wegē un̄ wer och dˀ zins ewig ✳ da wart erkāt mit gemeiner urteil ✳ sit die egẽn
zwey eliche gemechede Petˀ Ladˀ seligē ge erbet hettēt so soltēt sû och dem selbē Jeckelin vō sinre frowē wegē die selbē
zehen schillinge geltz jerlich un̄ ewiklich geben un̄ zinsen ane widˀrede un̄ ane gevˀde ✳ hie bi warēt in gerihte Johans
vō Esiser Hûgelin Hirte Henin zem Vollethor Heintzin von Riehē Henselin Ofelattˀ die weiber un̄ andˀ erbˀ lûte genuͦg burgˀe ze Sultze
und des zuͦ urkûnde so hab ich der vorgẽn schulth̄ von gerihtes wegē min ingesigel gehenket an disen brief der ist geben dez
obgẽn fritages da man zalte nach cristꝰ gebûrte drûtzehenhundert achtzig und fûnf jar. ✳